**Gigantomani**

Jeg var i mai så heldig å få anledning til å delta på Hallingskog sin tur til Syd Tirol. Det var fire dager med tettpakket skogfaglig program, der tema var alt fra sagbruk og hogst til forvaltning av naturreservater, verneskog og tilrettelegging for turisme. I Syd Tirol produseres det store mengder frukt i tillegg til druer som brukes til vinproduksjon. I de bratte alpeliene er det gress og husdyrhold, ofte kombinert med hotelldrift i liten skala.

Det største sagbruket i regionen forbruker ca 1 mill kbm i året. Til sammenligning forbruker Norges største sagbruk, Soknabruket 350 000 kbm. På vår kjøretur gjennom området så vi mange små sagbruk og mange lokale varmesentraler der flis var hoved-energikilden. En dag kjørte vi 45 km med buss, og på denne strekningen var det 4 sagbruk. Årsforbruket var ca 7 000 kbm/bruk. Prisen på sagtømmer er omtrent 1000 kr/kbm mot 500 kr/kbm i Norge. Prisen på ferdig trelast er også det dobbelte i Syd Tirol sammenlignet med Norge. For å si det enkelt, her er det noen som klarer å utnytte smådriftsfordelene sine.

De fleste av oss husker tilbake på tiden rundt årtusenskiftet, da skogbrukets flaggskip Norske Skog hadde satt seg som mål å bli verdens største avispapirprodusent. Den gangen var aksjekursen 250 kr, i dag er den 3 kr. Borregaard har hatt en annen strategi, de har satset på å være ledende på nisjeprodukt. Det har vist seg å være god butikk de siste åra.

Jeg har skrevet mye om kommunereformen og skal ikke gjenta dette denne gangen, men nå er det en regionreform på gang. Det kan se ut som Buskerud skal velge mellom sammenslåing med Telemark/Vestfold eller Akershus/Østfold. Dette er en ny omgang med sentralisering, fjerning av demokrati og innføring av byråkrati.

Vi ser også konturene av en politireform som sikkert gjør det hyggelig å jobbe i politiet, men som slik jeg ser det neppe gir hjelp eller innsats der det trengs når det trengs.

Skatteetaten jobber videre med sentraliseringen. Vi kan stille spørsmålet? Har vi en bedre skatteetat i dag med Hallingdal samlet på Gol enn vi hadde før da vi hadde et skattekontor i hver kommune. Blir det bedre når alt blir samlet i Drammen eller Tønsberg?

For de av oss som ønsker et land med levende bygder er oppgave nummer en å stå i mot gigantomanene og sentralisererne. Det er ingen sammenheng mellom størrelse og robusthet, eller store fagmiljøer og kvaliteten på arbeidet som blir utført.

Det er ikke slik at en dyktig ingeniør er ubrukelig fordi han jobber alene i et lite fagmiljø, mens 10 ubrukelige som jobber sammen blir gode fordi de jobber i et stort miljø.

Ønsker alle en god og robust sommer

Flå - først i Hallingdal

Tor Egil Buøen

Ordfører